ძუნწი რაინდი

სცენა I

**ციხე-დარბაზი**

**ა ლ ბ ე რ ი დ ა მ ს ა ხ უ რ ი**

**ა ლ ბ ე რ ი**

**ასპარეზობას, ქვეყანა რომ დაიქცეს, მაინც**

**ვერ დავაკლდები, აბა, ერთი მაჩვენე კიდევ**

**ეგ მუზარადი. . . (მსახურს მოაქვს მუზარადი)**

**რა დარტყმაა! გახვრეტილია**

**ერთი მოქნევით, არა, მაგის თავზე დახურვა**

**აღარ იქნება, გრაფო დელორჟ, წყეულიმც იყავ!**

**მ ს ა ხ უ რ ი**

**მაგრამ თქვენც კარგად გადაუხადეთ, უზანგებიდან**

**რომ გააფრინეთ და მიწა რომ მოალოკინეთ.**

**მკვდარივით იწავ მთლი ღამე და საეჭვოა**

**გამომჯობინდეს.**

**ა ლ ბ ე რ ი**

**მაგრამ თორი ხომ მთლი შერჩა,**

**არ იზარალა სამკერდული ვენეციური,**

**მკერდი კი იმას, საკუთარი, არაფრად უღირს,**

**არ დასჭირდება ახლის ყიდვა. რატომ იქავე**

**თავს არ ავხადე მუზარადი. მაგრამ ჰერცოგის,**

**სეფექალების მომერიდა, რაღას ვიზამდი.**

**ნეტავი თავი გეეხვრიტა ჩემთვის იმ წყეულს!**

**ჯუბაც არა მაქს, მჭირდება კი. უკანასკნელად**

**იქ რომ ვიყავი სადარბაზოდ, რაინდებს - ყველას**

**ოქსინო ეცვათ და ხავერდი, ჰერცოგის სუფრას**

**მარტო მე ვუჯექ თორაბჯარში. სხვა რა გზა მქონდა:**

**შემთხვევით მოვხვდი კარზე-მეთქი, მოვიმიზეზე.**

**რით გავიმართლო ახლა თავი, ო, სიღარიბევ.**

**როგორ ამცირებს შენი სუსხი რაინდის ყოფას!**

**როცა კისკასად ჩამიქროლა გვერდით დელორჟმა**

**და მუზარადი გადმომიგდო მძიმე ჰოროლით,**

**მე დეზი ვკარი ჩემს ამირას, ქარაშოტივით**

**ვეძგერე გრაფს და პირშიშველა მორკენალივით**

**ძირს დავანარცხე. რა უეცრად წამოშალნენ**

**ადგილებიდან სეფექალნი! თვითონ კლოტიდამ**

**თვალებზე ხელი აიფარა და უნებურად**

**შეჰკივლა. ხოლო ჰეროლდები მიქებდნენ დარტყმას.**

**რაინდთა შორის ჩემს უცნაურ ძალმოჭარბებას**

**და გულფიცხობას მაშინ ვერვინ მიუხვდა მიზეზს.**

**გაშმაგებული ვიყავ ჩემი მუზარადისთვის:**

**რა იყო ძირი გამირობისა, როგორ გგონია?**

**სიძუნწე, დიახ! მამაჩემის ციხე-დარბაზში**

**ძნელი არაა ზნე და ფერი იცვალოს კაცმა. . .**

**ამირას ფეხი როგორა აქვს?**

**მ ს ა ხ უ რ ი**

**კოჭლობს საწყალი.**

**ჯერხნობით მასზე ვერ შეჯდებით.**

**ა ლ ბ ე რ ი**

**ისევ ქურანა**

**უნდა ვიყიდო, სხვა არა მაქვს გამოსავალი.**

**ბევრსაც არ მთხოვენ.**

**მ ს ა ხ უ რ ი**

**მაგრამ ფული, ფული სად არი?!**

**ა ლ ბ ე რ ი**

**ის უმაქნისი სოლომონი რას ამბობს ნეტა?**

**მ ს ა ხ უ რ ი**

**იმას ამბობს, რომ ამას აქეთ არ შეუძლია**

**გვასესხოს ფული, თუ გირაოს არ ჩავაბარებთ.**

**ა ლ ბ ე რ ი**

**მაგრამ, რჯულძაღლო, ეს გირაო სად ვიშოვნო-თქო?**

**მ ს ა ხ უ რ ი**

**მეც ეს ვუთხარი.**

**ა ლ ბ ე რ ი**

**მერე?**

**მ ს ა ხ უ რ ი**

**კუთავს და იგრიხება.**

**ა ლ ბ ე რ ი**

**კი მაგრამ გეთქვა, სხვათა შორის, რომ მამაჩემი**

**ურიასავით მდიდარია, ადრე თუ გვიან**

**მე რომ დამრჩება მამაჩემის საბადებელი.**

**მ ს ა ხ უ რ ი**

**ვუთხარი.**

**ა ლ ბ ე რ ი**

**მერე?**

**მ ს ა ხ უ რ ი**

**კუთავს ისევ და იგრიხება.**

**ა ლ ბ ე რ ი**

**ო, რა დღეში ვარ!**

**მ ს ა ხ უ რ ი**

**ასე მითხრა, გამოვივლიო.**

**მადლობა უფალს! უსასყიდლოდ ვერც გადმირჩება.**

**(კარზე აკაკუნებენ)**

**ვინ არის, - შემო!**

**უ რ ი ა**

**მე ვარ, თქვენი მონა-მორჩილი.**

**ა ლ ბ ე რ ი**

**ა-ა, სოლომონ!. . . აქეთ მოდი! . . . წყეულო ჩარჩო,**

**ურიავ სინდისგარეცხილო, ნისიას უკვე**

**აღარ მენდობი?**

**უ რ ი ა**

**მოწყალეო თავადიშვილო,**

**თქვენი მაღალი ნუ გამიწყრება, გამატიალა**

**მე რაინდების სამსახურმა, სადა მაქვს ფული?**

**არავი მიხდის ვალს, მე თვითონ სათხოვარად მოველ,**

**ვინძლო ნაწილი დამიბრუნოთ, ვინძლო. . .**

**ა ლ ბ ე რ ი**

**ყაჩაღო!**

**ფული რომ მქონდეს, როგორ ფიქრობ, გაგიყადრებდი**

**თავს, უკუღმართო! ნუღა ოჩნობ, სოლომონ ჩემო,**

**დამყევი ნებას, სანამ შენ თავს გავაჩხრეკინებ.**

**სულ რაღაც ასი ოქრო მინდა.**

**უ რ ი ა**

**ასიო? ღმერთო!**

**ერთი მარჩილიც რომ გამაჩნდეს!. . .**

**ა ლ ბ ე რ ი**

**ნუთუ სინდისი**

**გადაიწურეს სულ მთლად, შენი მეგობრის დახსნა**

**რომ აღარ გინდა?**

**უ რ ი ა**

**თავსა ვფიცავ. . .**

**ა ლ ბ ე რ ი**

**ჰო, კარგი, მორჩი.**

**გირაო გინდა, - ხომ ასეა? მაგრამ იფიქრე,**

**რა უნდა მოგცე გირაოში, თქვი, ღორის ტყავი?**

**მოსაცემი რომ რამე მქონდეს, დიდი ხანია**

**გზას ვუჩვენებდი. ანდა იქნებ რაინდის სიტყვას,**

**შე მართლა ღორო, აღარაფერად არ აგდებ?**

**უ რ ი ა**

**სანამ**

**ცოცხალსა გხედავთ, დიახაც რომ ოქროდა ფასობს**

**ეგ თქვენი სიტყვა, ფლამანდიის ყველა საგანძურს**

**და ოქროებით გამოტენილ ზანდუკებს იგი**

**თილისმასავით გახსნის მუდამ, მაგრამ თუკი მას**

**მე ჩამაბარებთ, გაკოტრებულ, საწყალ ებრაელს,**

**ამ დროს კი (ღმერთმა დაგიფროთ) მოკვდებით, მაშინ**

**უძირო ზღვაში გადაგდებულ ზარდახშის კლიტეს**

**დაემსგავსება იგი. . .**

**ა ლ ბ ე რ ი**

**ნუთუ მე მამაჩემზე**

**ადრე მოვკვდები?**

**უ რ ი ა**

**ვინ რა იცის? ულმობელია**

**განგების ხელი! აგერ გუშინ ვარსკვლავს რომ წყვეტდა,**

**იმ ჭაბუკს ოთხი ბერიკაცი წელში მოხრილი**

**დღეს საფლავისკენ მიასვენებს. ღმერთმა ინებოს,**

**ბარონმა კიდევ ოცი წელი და ოცდაათიც**

**რომ იდღეგრძელოს.**

**ა ლ ბ ე რ ი**

**თავს ნუ იგდებ, რა - ოცდაათი!**

**ოცდაათი წლის შემდეგ მე ხომ ორმოცდაათი**

**მომიკაკუნებს და მაშინ ფულს რა თავში ვიხლი?**

**უ რ ი ა**

**ფულსო? ო, ფული საჭიროა ყველა ასაკში,**

**მაგრამ ჭაბუკი მას იყენებს ფეხმარდ მსახურად**

**და უმოწყალოდ აქეთ-იქით დაარბენინებს.**

**ბერიკაცი კი მასში ერთგულ მეგობარს ხედავს**

**და უფრთხილდება ამიტომაც თვალისჩინივით.**

**ა ლ ბ ე რ ი**

**არა! მამაჩემს არც მეგობრად და არც მსახურად**

**არ მიაჩნია იგი, მისთვის კერპია ფული.**

**ემსახურება მას თვითონვე, და მერე როგორ?**

**როგორც უხამსი მონა, როგორც ჯაჭვზე დაბმული**

**ნაგაზი. აკი ზამთარ-ზაფხულ თავის ხუხულას**

**არა შორდება. ხმელ პურზე და წყალზე გადადის.**

**თვალს არა ხუჭავს მთელი ღამე. ყეფს და წრიალებს.**

**ზანდუკებში კი უდრტვინველად სძინავთ ოქროებს . . .**

**ხმა-მეთქი! ჩემი დღეც დადგება და იმ ოქროებს**

**დაავიწყდებათ მშვიდი ძილი.**

**უ რ ი ა**

**ჭეშმარიტს ბრძანებთ!. . .**

**ბარონის სიკვდილს ცრემლზე მეტად ფული იტირებს. . .**

**ღმერთმა ქნას, მალე ჩაიბაროთ მემკვიდრეობა.**

**ა ლ ბ ე რ ი**

**Amen!**

**უ რ ი ა**

**ან იქნებ. . .**

**ა ლ ბ ე რ ი**

**რაო, იქნებ?**

**უ რ ი ა**

**არი სხვაგვარი**

**გამოსავალიც. . .**

**ა ლ ბ ე რ ი**

**ჰო, როგორი, აბა!**

**უ რ ი ა**

**ისეთი. . .**

**ერთი ნაცნობი ებრაელი ბებერი ვიცი,**

**აფთიაქარი. . .**

**ა ლ ბ ე რ ი**

**მევახშეა შენსავით გლისპი**

**და უკეთური, თუ ცოტათი პატიოსანი?**

**უ რ ი ა**

**არა, ტობიას დახლი უდგას სულ სხვანაირი -**

**წვეთებს აზავეს. . . გაგაოცებთ მათი ძალუმი**

**ზემოქმედება.**

**ა ლ ბ ე რ ი**

**კი მაგრამ, მე რაში მარგია?**

**უ რ ი ა**

**სამიოდე წვეთს გააზავებთ ერთ ჭიქა წყალში. . .**

**არც გემოს მისცემს და არც ფერი არ დააჩნდება.**

**კაცი კი ამ დროს მუცლის გვრემის, პირის საქმების,**

**კრუნჩხვის გარშე სულს ეყრება.**

**შენი ბებერი**

**ა ლ ბ ე რ ი**

**აფთიაქარი, როგორცა ჩანს, საწამლავს ყიდის.**

**უ რ ი ა**

**ჰო, საწამლავსაც. . .**

**ა ლ ბ ე რ ი**

**მერე რაო, რას ამბობ მაბით.**

**ფულის მაგივრად საწამლავის ორასი შუშა**

**გინდა მომართვა, თითო ოქროდ? ამას მპირდები?**

**უ რ ი ა**

**დამცინით ალბათ, გაიხარეთ! . . . მე . . . მე ვფიქრობდი. . .**

**იქნება თქვენ გსურდათ. . . მე მგონია, დრო არის უკვე**

**ბარონმა სული მიაბაროს მამაზეციურს.**

**როგორ! მოვწამლო საკუთარი მამა? შე წუწკო,**

**ა ლ ბ ე რ ი**

**როგორ მიბედავ! . . . ო, ასპიტო, პირგესლიანო! (მსახურს)**

**შეჰკარ ახლავე, არ გაუშვა! იცი თუ არა,**

**რომ ამ წუთსავე ჩამოგკიდებ ჩემს კარიბჭეზე**

**და ვერაფერი ვერ გიშველის?**

**უ რ ი ა**

**ო, მაპატიეთ,**

**დამნაშავე ვარ. . . მე გეხუმრთ. . .**

**ა ლ ბ ე რ ი**

**შეჰკარი-მეთქი!**

**უ რ ი ა**

**ო, მე. . . გეხუმრეთ, მე ფული მაქვს წამოღებული. . .**

**ა ლ ბ ე რ ი**

**თავიდან მომწყდი, უკეთურო!**

**(სოლომონი გადის. მიმართავს მსახურს)**

**აი, სადამდე**

**მივყავარ ჩემივ საკუთარი მამის სიძუნწეს.**

**ხედავ, ურიამ, მაგ ურჯულომ, რა გამიბედა?**

**ღვინო დამისხი ერთი ჭიქა! სიბრაზისაგან**

**ვკანკალებ სულ მთლად. . . მაგრამ ფული, რომ მაინც მინდა!**

**წადი იმ წყეულს დაეწიე და რაც ოქრო აქვს**

**წაართვი ბარემ. . . მომიტანე საწერ-კალამიც,**

**რომ ხელწერილი დავუწერო. ნუ შემოიყვან**

**ოღონდ ოთახში, მაგ იუდას ნუ დამანახვებ!**

**თუმცა მოიცა, მისი ოქროებს მისივ წინაპრის**

**ვერცხლივით ალბათ საწამლავის სუნი აუვა. . .**

**ღვინო დამისხი, რა გითხარი!**

**მ ს ა ხ უ რ ი**

**რომ აღარა გვაქვს!**

**ა ლ ბ ე რ ი**

**ის რაღა იქნა, რემონმა რომ გამომიგზავნა**

**ესპანეთიდან?**

**მ ს ა ხ უ რ ი**

**ის გუშინღამ - უკანსკნელი**

**ბოთლი - ავადმყოფ მჭედელს მივე.**

**ა ლ ბ ე რ ი**

**ჰო, მახსოვს, კარგი. . .**

**მაშ, წყალი მომე. რა ვუთხარი ასეთ ცხოვრებას~**

**არა, გადაწყდა, სამართალი უნდა ვეძიო**

**ჰერცოგთან. მივალ, აიძულოს იქნებ ბარონი**

**მომეპყროს ისე, ვით შეჰფერის ძეს მხოლოდშობილს**

**და არა ვირთხას ჯურღმულისას.**

ს ც ე ნ ა II

**საგანძურში**

**ბ ა რ ო ნ ი**

**ვით ქარაფშუტა ახალგაზრდა ელის პაემანს**

**მემრუშე ქალთან, ან ცრუ სიტყვით დაბმულ დიაცთან,**

**და შული მისდის, ეგრეც მეც სულმოუთმენლად**

**ამ წუთს ველოდი მთელი კვირა, სანამ იდუმალ**

**ჩემს საგანძურში ამ ზანდუკებს არ მოვაკითხე.**

**სვიანი დღ მაქვს! დღეს ჩემს ზანდუკს რიგით მეექვსეს**

**(ზანდუკს ჯერ ნაკლულს) ერთი მუჭა ოქრო შევმატე.**

**ცოტაა იქნებ? მაგრამ თქმულა: თითო წვეთობით**

**აივსებოდა ზღვის უფსკრული. წაკითხული მაქვს:**

**ხელმწიფეს ერთხელ თავის სპისთვის უბრძანებია**

**წაეღოთ მიწა თითო მუჭა და დაეყარათ**

**დანიშნულ ადგილს, სადაც მიწა ჯერ აიბორცვა,**

**მერე კი იქცა ქედამართულ გორაკად და ის**

**ხელმწიფე თურმე იმ ქედიდან გადასცქეროდა**

**თეთრი კარვებით გადაპენტილ მინდოს და ზღვასაც,**

**ზედ მოსრიალე გემებით და ხომალდებითურთ.**

**მეც ყოველ კვირა თითო მუჭა ხარკის მოტანით**

**აქ, საგანძურში ავამაღლე თანდათანობით**

**ჩემი გორაკი და მაღლიდან დავსცქერი ახლა**

**ყველაფერს, რაც ჩემს ხელმწიფებას ემორჩილება.**

**რაღა არ არის ჩემს ხელქვეით? მე შემიძლია,**

**გამრიგე ვიყო წუთისოფლის ამიერიდან!!**

**მოვისურებ და პალატები აღიმართბა,**

**უმშვენიერეს ბაღნარებში ჩემს დაძახილზე**

**უცბად მოირბენს ულამაზეს ნიმფების გუნდი.**

**მუზები ჩემს წინ მოიღბენ თავიანთ ალაფს,**

**თვით ქედუხრელი გენიაც კი დამემონება**

**და სათნოება, და გარჯილი, უძილო შრომაც**

**ისევ ჩემს ჯილდოს და საჩუქარს დაელოდება.**

**დავუსტვენ მხოლოდ და მრჩილი ზმუილით ჩემკენ**

**სისხლით მოთხვრილი ბოროტება მოიზლაზნება,**

**მოვა და ხელებს დამილოშნის, თვალებში მუნჯად**

**მომაშტერდება, რომ გაიგოს ჩემი გულისთქმა.**

**ჩემს მეუფებას მონებს ყველა, გულითუძრავი,**

**მარტო მე არვის ვემონები ამ საწუთროში,**

**ყველაზე მაღლა მაქვს საუფლო, ყველაფრის ზევით!**

**ვიცი, რა ძალით ვარ მორჭმული და მაშოშმინებს**

**მარტოოდენ ამის გაფიქრებაც. . .**

**(დასცქერის თავის ოქროებს)**

**ცოტაა თითქოს,**

**მაგრამ განა არ აიწონის მათ სიმძიმე**

**კაცთა ზრუნვას და სიდუხჭირეს, ჭირსა და ვარამს,**

**წყევლას, ვედრებას, უბედობას, მუხანათობას?**

**აქ არის სადღაც ძველებური დრაჰკანი. . . აგერ!**

**ქვრივმა გადმომცა ეს დრაჰკანი, მაგრამ მანამდე**

**ჭიშკართან, ჩემი ფანჯრების წინ, სამი ბალღითურთ**

**მუხლებზე იდგა და მთლი დღე ღმუოდა. წვიმამ**

**ამასობაში გადაიღო, გაწვიმდა ისევ,**

**ის კი, თვალთმაქცი, არ იძვროდა. შემეძლო მისი**

**გაგდება, მაგრამ წინდაწინვე მიგრძნობდა გული,**

**რომ მოტანილი ექნებოდა თავის ქმრის ვალი**

**და ხვალ ციხეში წაბრძანებას არ ისურვებდა.**

**ხოლო ეს? ეს მე მომიტანა უქნარა ტიბომ,**

**ნეტა საიდან გამოჩხრიკა ჩიტირეკიამ?**

**მოიპარავდა უსათუოდ! თუმცა, ვინ იცის?**

**იქნება სადმე შარაგზაზე, ღამით, ჭალაში. . .**

**ასეა! რაც აქ საუნჯეა გადანახული,**

**მისთვის დაღვრილი ყველა ცრემლი, სისხლი და ოფლი,**

**ერთბაშად მიწის გულიდან რომ ამომსკდარიყო,**

**წარღვნიდა სისხლის ნიაღვარი ქვეყანას და მეც**

**ჩემს ზანდუკებთნ დამახრჩობდა. . . ახლა კი დროა.**

**(ზანდუკის გაღებას აპირებს)**

**ყოველთვის, როცა დავუპირებ ზანდუკს გაღებას,**

**ცხრო მომივლის და უცნაური თრთოლა ამიტანს,**

**კი არა ვშიშობ (მეშინოდეს ვისმე? რატომ?**

**მახვილი მახლავს და მტერს პასუხს იგი მიაგებს**

**საკადრისს), მაგრამ მეწურება როგორღაც გული**

**ამოუხსნელი წინათგრძნობით. . . არისო ხალხი,**

**მედიკოსები გვარწმუნებენ, კაცის კვალში რომ**

**უცნაურ შვებას ნახულობენ. როდესაც ბოქლომს**

**გასაღბს ვურიგებ, მე თავად ვგრძნობ, რას უნდა გრძნობდნენ**

**ისინი, როცა თავიანთ მსხვერპლს დანას უყრიან:**

**საშინელებს და უცნაურ შვებას. . .**

**(აღებს ზანდუკს)**

**ჩემი შვება და ნეტარება! (შიგ ყრის ოქროს)**

**გეყოთ წანწალი**

**კაცთა ვნებების სამსახურად! აქ დაისვენეთ,**

**და კაცთა შორის მიძინებულ ღმერთების მსგავსად,**

**თქვენც მიიძინეთ მაგარი და ნეტარი ძილით. . .**

**მინდა დღს ჩემთვის მოვილხინო: სანთელს დავუნთებ**

**თვითეულ ზანდუკს და მათ შორის უხმოდ ჩამდგარი**

**თავდახრილ ოქროს დავაცხრები თავალდამშეული.**

**(მიყოლებით ხსნის ზანდუკებს და სანთლებს უნთებს)**

**მე მაქვს მეფბა ამ ჯადოქრულ ოქროზე! მე ვარ**

**მისი პატრონი და უფალი ამ ქვეყანაზე,**

**ბედნიერებით და ღირსებით მორჭმული მისგან**

**დავიარები!. . . მაგრამ შემდეგ, ჩემ შემდეგ მასზე**

**ვის უნდა დარჩეს ხელმწიფება? მემკვიდრეს ჩემსას,**

**ამ შლეგს და მფლანგველს, მემრუშეთა უბადრუკ არიფს? . . .**

**გაცივებასაც არ დამაცლის, როცა მოვკვდები.**

**ის, ის - უგვანი! აქ ამ მყუდრო თაღების ჩრდილში**

**შემოიჭრება მოქეიფე კარისკაცების**

**და უტიფარი როსკიპების მთვრალი ამალით,**

**წამგლეჯს გასაღებს და უშვერი სიცილ-ხარხარით**

**დახსნის ზანდუკებს! და ეს ჩემი ნაწვავ-ნადაგი**

**იმათ გახვრეტილ ჯიბეებში ჩაჩხრიალდება.**

**ოქროს ბარძიმებს იავარყოფს, დალეწავს თასებს,**

**სამეუფეო ზეთით მიწას გააძღობს, ყოველს -**

**გაფლანგავს, გასცემს, ქარს გაატანს, გააპარტახებს! . . .**

**მაგრამ ვიკითხოთ, რა უფლებით? ყველაფერი ეს**

**მე განა ქარმა მომიტანა, ან კიდევ ციდან**

**ჩამომივარდა! არა, ოქრო ყომარბაზივით**

**კამათლის ერთი გადაყრით არ მომიხვეტია!**

**ვინ დაიჯერებს, თუ რამდენი უძილო ღამის,**

**დაოკებული ვნების, მწარე თავშეკავების,**

**ფიქრის და ზრუნვის ფასად მიღირს ეს ყველაფერი?**

**ან იქნებ მეტყვის ჩემი ძე, რომ ხავსი მომედო,**

**რომ გული ვნებით არასოდეს ამძგერებია,**

**ან არასოდეს განმიცდია სინდისის ქეჯნა?**

**სინდისი! - გულში მოწრიალე პატარა მხეცი,**

**ღამის სტუმარი აბეზარი, ტლანქი მევალე,**

**ეს მაძახურა კუდიანი, რომელიც მთვარეს**

**აბნელებს ხოლმე, რომ საფლავში აჭრილი მკვდრები**

**დედამიწაზე ამორკოს. . . არა! ჯერ იგრძენ,**

**იწვნიე, თვითონ გამოსცადე სიმწარე ჩემი**

**და მერე ვნახოთ ჭირნახული როგორ გაფანტავ**

**იმას, რაც სისხლით გიშოვნია. . . ნეტა შემეძლოს**

**ამ საგანძურის გადამალვა ავი თვალისგან!**

**ნეტა შემეძლოს საფლავიდან აქ მობრუნება,**

**რომ ზანდუკებზე აჩრდილივით წამოსკუპულმა**

**ცოცხლებისაგან დავიფარო ეს ჩემი განძი,**

**როგორც აქამდე ვიფარავდი!. . .**

ს ც ე ნ ა III

**სასახლეში**

**ა ლ ბ ე რი დ ა ჰ ე რ ც ო გ ი**

**ა ლ ბ ე რ ი**

**მერწმუნეთ, თქვენო მეუფებავ, დიდხანს ვითმენდი**

**ხელმოკლეობი მწარე სირცხვილს და მეტისმეტად**

**რომ არ მიჭირდეს, საჩივრით თავს არ შეგეწყენდით.**

**ჰ ე რ ც ო გ ი**

**მჯერა, დიახაც; თქვენისთანა კეთილშობილი**

**რაინდი მამას ბრალს არ დასდებს, არ გაამტუნებს,**

**თუ უსაშველო ჭირი არ სჭირს. თუმცა არიან**

**გულარძნილების . . . ნუღა ჯავრობთ, მამათქვენს ცალკე**

**გავუწევ თათბირს, დავტუქსავ და დავიყოლიებ.**

**მას ველოდები ახლა სწორედ, დიდი ხანია**

**აღარ მინახავს. მეგობრობდა პაპაჩემს წინათ,**

**ჩემს ბავშვობაში, ცხენზე ბევრჯერ შვუჯენივარ,**

**თავის მუზარადს დამხურავდა ხოლმე საომარს -**

**მძიმე ზარივით უზარმაზარს.**

**(ფანჯარაში იცქირებოდ) ის არის, მგონი.**

**ა ლ ბ ე რ ი**

**გახლავთ!**

**ჰ ე რ ც ო გ ი**

**მიბრძანდით იმ ოთახში. მე დაგიძახებთ**

**(ალბერი გადის. შემოდის ბარონი)**

**უფალმა მოგცეთ მზეგრძელობა! მიხარის დიდად**

**გულმხნედ რომ გხედავთ და ჯანმრთელად!**

**ბ ა რ ო ნ ი**

**ჩემო პატრონო,**

**ბედნიერი ვარ, რომ შევძელი ბრძანებისამებრ**

**გხლებოდით კარზე.**

**ჰ ე რ ც ო გ ი**

**დიდი ხანი გავიდა უკვე,**

**რაც არ გვინახავს ერთმანეთი. მე თუ გახსოვართ?**

**ბ ა რ ო ნ ი**

**თუ მახსოვხართო? ცხადად, თითქოს ახლა გხედავდეთ,**

**ცოცხალი ბავშვი ბრძანდებოდით. ჰერცოგი ხშირად**

**მეტყოდა ხოლმე ცხონებული. ფილიპე ჩემო**

**(ის მე ფილიპეს მეძახოდა მუდამ), ხომ ხედავ?**

**ოცი წლის შემდეგ ეს რას იზამს? მე და შენ ალბათ**

**შუმ ტუტუცებად გამოვჩნდებით ამ ბალღის გვერდით,**

**ამ ბალღის ანუ . . . თქვენ წინაშე. . .**

**ჰ ე რ ც ო გ ი**

**ეს მახლობლობა**

**ჩვენ კვლავაც უნდა ღვადგინოთ. სულ დაივიწყეთ თქვენ ჩემი კარი.**

**ბ ა რ ო ნ ი**

**დავბერდი მე, ჩემო პატრონო,**

**რაღა დროს ჩემი კარს ყოფნაა, თქვენ გაიხარეთ**

**ასპარეზობით, დარბაზობით, ჟამი თქვენია.**

**მე გარდავსულვარ! ღმერთმა ომი თუკი ინება,**

**კიდევ მივათრევ ჩემს ბებერ ძვლებს ცხენის ზურგამდის,**

**კიდევ მეყოფა მკლავში ძალა ხმლის მოსაქნევად,**

**მამულისა და თქვენი მტერი რომ დავიფრინო.**

**ჰ ე რ ც ო გ ი**

**თავადო, თქვენი ერთგულება გვეთნევა ფრიად.**

**თქვენ მეგობრობდით ჩემს დიდ პაპას, მამაჩემი კი**

**ვაჟკაცობისთვის გაფასებდათ, და მეც ყოველთვის**

**მიმაჩნდით ერთგულ, თავდადებულ, მამაც რაინდად.**

**მაგრამ ცოტახანს დავიმუხლოთ. . . შვილები თუ გყავთ?**

**ბ ა რ ო ნ ი**

**ვაჟი მყავს ერთი.**

**ჰ ე რ ც ო გ ი**

**სასახლეში ვერ ვხედავ რაღაც!**

**თქვენ კარმა თავი მოგაბეზრათ, მაგრამ მის ხანში,**

**მისი წოდების ჭაბუკს მართებს გვეახლოს კარზე.**

**ბ ა რ ო ნ ი**

**ჩემს ძეს არ ხილბავს სეფექალთა შორის ტრიალი,**

**უხიაგია და პირქუში. უცნაური ზნე**

**დასჩემდა, ტყეში ღამღამობით მარტოკა დაძრწის,**

**როგორც ირემი მარტოხელა**

**ჰ ე რ ც ო გ ი**

**საკადრისია**

**გატყიურება, თქვით, ასეთი? ჩვენ მოვარჯულებთ**

**მას სახიობით, დარბაზობით, ასპარეზობით.**

**გამომიგზავნეთ უსათუოდ! შვილს დაუნიშნეთ**

**თავის წოდების შესაფერი ხელის სახარჯო. . .**

**ბ ა რ ო ნ ი**

**თქვენ იღუშებით. გზა დაგღლიდათ, თუმცა ამაში**

**არაფერია გასაკვირი. . .**

**თქვენ გააწბილეთ**

**მოხუცი, თქვენო მეუფებავ, მე არ მინდოდა**

**შვილის ამბავი გამემხილა. თქვენ მაიძულებთ**

**გამოგიცხადოთ დაფარული: საუბედუროდ,**

**ჩემი ზე თქვენი არც წყალობის, არც ყურადღების**

**ღირსი არ არის. ბიწიერ და უმსგავს ქეიფში**

**ატარებს იგი სიჭაბუკეს. . .**

**ჰ ე რ ც ო გ ი**

**მარტოდმარტოა**

**და ეს იმიტომ მოსდის ალბათ, მოცალეობით**

**გალაღებული სიმარტოვე ღუპავს ჭაბუკებს.**

**გამომიგზავნეთ! მიყრუებულ ციხე-დარბაზის**

**ველური ზნე აქ, სასახლეში დაავიწყდება.**

**ბ ა რ ო ნ ი**

**რა გითხრათ. . . თქვენო მეუფებავ, მომიტევეთ მე,**

**ვერ დამითანხმებთ მაგ საქმეზე.**

**ჰ ე რ ც ო გ ი**

**კი მაგრამ, რატომ?**

**ბ ა რ ო ნ ი**

**გთხოვთ დამითხოვოთ ბერიკაცი. . .**

**ჰ ე რ ც ო გ ი**

**მე კი მოვითხოვ**

**გამაგებინოთ ამ უარის მიზეზი.**

**ბ ა რ ო ნ ი**

**შვილზე**

**მე გამწყრალი ვარ.**

**ჰ ე რ ც ო გ ი**

**მაგრამ რატომ?**

**ბ ა რ ო ნ ი**

**გულში ჩემდამი**

**ავი ზრახვა აქვს და იმიტომ.**

**ჰ ე რ ც ო გ ი**

**რა ავი ზრახვა?**

**ბ ა რ ო ნ ი**

**გთხოვთ, დამითხოვოთ. . .**

**ჰ ე რ ც ო გ ი**

**უცნაური ამბავი ხდება -**

**იქნებ გრცხვენიათ მის მაგივრად?**

**ბ ა რ ო ნ ი**

**მრცხვენია, დიახ.**

**ჰ ე რ ც ო გ ი**

**არ მეტყვით, რა ჰქნა მან ასეთი?**

**ბ ა რ ო ნ ი**

**მას. . . ჩემი მოკვლა**

**უნდოდა. . .**

**ჰ ე რ ც ო გ ი**

**მოკვლა? მაშ, სამსჯავროს გავუჩენ ახლავ,**

**როგორც გულბოროტ დამნაშავეს.**

**ბ ა რ ო ნ ი**

**მე ვერ დავიწყებ**

**ამის მტკიცებას, თუმცა ვიცი დანამდვილებით,**

**რომ სიკვდილს ნატრობს იგი ჩემსას, თუმცა უტყუარად**

**მე ის ვიცი, რომ აპირებდა . . .**

**ჰ ე რ ც ო გ ი**

**რას?**

**ბ ა რ ო ნ ი**

**ჩემს გაქურდვას.**

**(დარბაზში ალბერი შემოვარდება)**

**ა ლ ბ ე რ ი**

**ცრუობთ, თქვენ ცრუობთ!**

**ჰ ე რ ც ო გ ი**

**როგორ ბედავთ!. . .**

**ბ ა რ ო ნ ი**

**ო, მაშ, აქა ხარ!**

**შე უმადურო! და მამაშენს ამას უბედავ?!**

**ვცრუობ, ხომ! მერე სად? ჰერცოგის წინაშე? არა,**

**აღარ ვყოფილვარ მე რაინდი!. . . და შენ უძღებო. . .**

**ა ლ ბ ე რ ი**

**სიცრუეს ამბობთ!**

**ბ ა რ ო ნ ი**

**ო, ცა რატომ თავს არ მენგრევა. . .**

**მაშ, ხმალმა, ხმალმა გაგვასწოროს!**

**(ხელთათმანს ესვრის ალბერს. იგი სწრაფად იღებს ხელთათმანს)**

**ა ლ ბ ე რ ი**

**დიდი მადლობა!**

**აი, პირველი საჩუქარი მშობელი მამის!**

**ჰ ე რ ც ო გ ი**

**ღმერთო, რა ხდება! ეს რა ნახაეს ჩემმა თვალებმა?**

**მოხუცი მამის გამოწვევა მიიღო შვილმა. . .**

**რა დროს ვიტვირთე ჰერცოგობა! გეყოფათ-მეთქი,**

**დადუმდით, შლეგნო! შენც გულბნელო მოხუცო და შენც**

**ლომის ბოკვერო! მომეცი აქ ეგ ხელთათმანი!. . .**

**(ართმევს ხელთათმანს)**

**ა ლ ბ ე რ ი**

**დიდად ვწუხვარ.**

**ჰ ე რ ც ო გ ი**

**ჩაჰფრენია ბრჭყალებით! მხეცო!**

**გასწით და სანამ არ მოგიხმობთ, არ დამენახოთ**

**თვალით! (ალბერი გადის)**

**თქვენ კი. . . თქვენ, უგუნურო მოხუცო, ნუთუ**

**არა გრცხვენიათ?**

**ბ ა რ ო ნ ი**

**მომიტევეთ, ბატონო, მაგრამ. . .**

**ვეღარ ვერევი თავს. . . მუხლები მღალატობს თითქოს. . .**

**სუნთქვა მეკვრება. . . ვიხუთბი! . . . ოჰ, გასაღები! . . .**

**სადაა ჩემი გასაღები! . . .**

**ჰ ე რ ც ო გ ი**

**გათავდა! ღმერთო,**

**რა საშინელი დრო დაგვიდგა, რას მოვესწარით?!**